bejaardes – toortsie.com
Die antwoord lê in …
Februarie 7, 2012 Februarie 7, 2012 ~ Toortsie	~ 6 Kommentaar
In blogland is dit mos geen geheim meer dat ek regtig erg sukkel om name te onthou nie. Hou dit in gedagte as ek julle vertel wat my so verskriklik beindruk het, hoor! 😉
Toe ons vir meisiekind by die koshuis gaan aflaai, het iemand vir ons die kamer gaan wys. Nadat als uitgepak is, stap ons weer terug voordeur toe. Daar staan die primaria en dadelik groet sy my dogter OP HAAR NAAM! 🙂 Dis die eerste keer wat sy haar sien! EN sy weet wie haar kamermaat is, vra of sy haar al ontmoet het. Sy het NIKS voor haar gehad nie.
Ja, ja, ja!! Ek weet! Ek weet dat die huiskomiteelede vooraf die name leer, dit koppel met die foto's, ens. Maar tog. Ek dink dis FANTASTIES en ek weet dat ek dit haar nie sou kon nadoen nie.
Van studente na oumense. My ma en skoonma leef nog. Albei in goeie gesondheid, so op die oog af. Maar as 'n mens gereeld met hulle te doen kry, raak die agteruitgang al hoe meer sigbaar. Hulle wêreldjies raak al kleiner, die gesels raak al minder, dieselfde vrae word oor en oor gevra, dieselfde storie word oor en oor vertel, sommige word nie meer vertel nie…. Ek het altyd probeer om so een maal per week 'n uur by elkeen van hulle te spandeer. Die laaste tyd raak 'n halfuur lank… die gesels min… dit raak ongemaklik.
'n Vriendin wie haar ma daagliks gaan besoek het in die ouetehuis en ook vir baie lang ure daag gebly het, gee toe goeie raad. Sy sê sy en haar ma het gesit en brei! 🙂 Dan is albei besig met iets, en die gesels vloei makliker. Watter wonderlike raad! Ek het my ma gebel en gesê sy moes haar breiwerkies reghou… En skielik is 'n uur weer gou om.